b'\n_START_ARTICLE_\nBele stene\n_START_PARAGRAPH_\nBele stene (hrva\xc5\xa1ko Bijele stijene) so gorsko obmo\xc4\x8dje v osrednjem delu Velike Kapele na Hrva\xc5\xa1kem._NEWLINE_Bele stene le\xc5\xbeijo na obmo\xc4\x8dju Velike Kapele v bli\xc5\xbeini naselja Jasenak ter okoli 15 km jugozahodno od Mrkopalja, ki je tudi eno od izhodi\xc5\xa1\xc4\x8d za obisk tega dela Velike Kapele. Najvi\xc5\xa1ji vrh dose\xc5\xbee vi\xc5\xa1ino 1334 m. Od Samarskih sten, ki le\xc5\xbeijo vzhodno, so lo\xc4\x8dene z dolino Crna Draga, od njih pa so oddaljene okoli 2,2 km. Potekajo v smeri severozahod-jugovzhod, v dol\xc5\xbeino merijo okoli 2,5 km. Sestavljene so iz dveh nizov gorskih grebenov, ki sta medsebojno oddvojena s prevalom Boce. Grebeni potekajo v smeri severozahod-jugovzhod. Grajene so iz debelih slojev apnencev in bre\xc4\x8dastih apnencev srednje jure. Pokriva jih gozd, predvsem bukev, jelka in smreka. Nad gozdno mejo se dviga nazob\xc4\x8dan hrbet divje oblikovanih sten in kamnitih stolpov. Tu je narava ustvarila pravo razstavo kra\xc5\xa1kih pojavov. Bele stene so dom kune belice, kune zlatice, lisice, medveda, polha, risa, volka raznih ptic, ka\xc4\x8d in drugih \xc5\xbeivali. Bele stene so raziskovali in o njih pisali \xc5\xa1tevilni raziskovalci. V za\xc4\x8detku 20. stoletja med drugimi tudi hrva\xc5\xa1ki prirodopisec Drautin Hirtz ter njegov sin zoolog in potopisec Miroslav Hirtz. Leta 1928 je bil tu zgrajen planinski dom Hirtzova ko\xc4\x8da. Bele in Samarske stene s skupno povr\xc5\xa1ino 1175,35 ha so bile leta 1985 razgla\xc5\xa1ene za strogi naravni rezervat. V bli\xc5\xbeini je neoskrbovano Ratkovo zaveti\xc5\xa1\xc4\x8de.'